На основу чланова 59. и 82. став 3. Закона о локалној самоуправи (Сл. Гласник Републике Српске, број 97/16, 36/19 и 61/21) и члана 67. Статута општине Гацко (Сл. Гласник Општине Гацко, број 5/17 и 1/19, Начелник Општине Гацко, **доноси**

**П Р А В И Л Н И К**

**О ИЗБОРУ СПОРТИСТЕ ОПШТИНЕ ГАЦКО**

**ОСНОВНЕ** **ОДРЕДБЕ**

**Члан 1.**

Овим правилником уређује се начин, поступак и критеријуми за избор најуспјешнијих спортиста, спортских клубова, тренера и спортских радника на основу оствареног спортског резултата у току једне године.

**Члан 2.**

Услови које мора испунити сваки кандидат који конкурише за ово признање су: да је држављанин Републике Српске, Босне и Херцеговине; да је такмичар у индивидуалним или колективним спортским гранама државних или ентитетских савезa; да спортске активности спроводе на територији општине.

**Члан 3.**

Правилником се утврђују сљедеће врсте признања:

1. Годишња признања најуспјешнијим спортистима, спортским клубовима и тренерима;

2. Посебна годишња признања и

3. Награда за животно дјело.

**Члан 4.**

Начелник општине путем Одјељења за привреду, финансије и друштвене дјелатности које је надлежно за област спорта (у даљем тексту: Одјељење), једном годишње расписује Јавни позив или обавјештава јавност на други начин о додјели награда и избору најбољег: спортисте, спортских клубова, тренера и посебних признања: школски спорт, спортисти са инвалидитетом, рекреативци, врхунски спортски резултат, најбољи спортски радник, најистакнутији спортски новнинар и животно дјело.

Јавни позив се објављује на сајту Општинске управе општине Гацко и у средствима јавног информисања, а о Јавном позиву се обавјештавају сви клубови и спортска удружења на подручју општине Гацко.

**Члан 5**

Клубови могу предложити по једног кандидата по категоријама (најуспјешнијег). Приједлог кандидата клубови образлажу са резултатима које је спортиста или екипа постигла у календарској години (од 01.01. до 31.12.), те исти треба бити потврђен од стране државног или републичког гранског савеза или билтена са такмичења.

**I ГОДИШЊА ПРИЗНАЊА – НАЈУСПЈЕШНИЈИМ СПОРТИСТИМА И КЛУБОВИМА**

1. најуспјешнији спортиста

2. најперспективнији млади спортисти по приједлогу клубова (пионири, кадети и јуниори)

3. најуспјешнији спортски клуб (индивидуални и колективни спортови)

4. најуспјешнији тренер

**Члан 6.**

Приједлог (номинација) за избор најбољих могу дати спортске организације (клубови), школе и спортски радници на Обрасцу који је саставни дио овог Правилника.

**Члан 7.**

Одлуку о избору спортиста и екипа, те посебних признања доноси Комисија (стручни жири) коју именује Начелник општине Гацко.

Комисија се именује од представника надлежне службе, спортиста, Савјета за спорт, спортских радника, тренера, новинара и др.

По правилу Комисију чине: предсједник, замјеник предсједника, секретар и четири члана комисије.

Комисија доставља извјештај о раду и коначну одлуку Начелнику општине, односно надлежном Одјељењу најкасније три дана прије званичног проглашењаа.

Комисију именује Начелник општине и њен рад у истом саставу је ограничен на један избор спортисте године.

Одлуку Комисије за избор најуспјешнијих спортиста није дозвољено објављивати прије јавног саопштења.

**Члан 8.**

За спортисту, спортски клуб и тренера године може се прогласити спортиста, клуб и тренер који су током једне (календарске) године остварили најбољи резултат у односу на друге спортисте и екипе из свог или других спортова на званичним међународним, државним и републичким такмичењима.

**Члан 9.**

Под званичним међународним спортским такмичењима у овом Правилнику подразумијевају се:

1. Олимпијске игре;

2. Свјетска првенства;

3. Европска првенства;

4. Свјетски Куп;

5. Европски Куп;

6. Универзијада;

7. Медитерске игре и

8. Балканско првенство.

**Члан 10.**

Под званичним државним и републичким спортским такмичењима у овом Правилнику подразумијева се:

1. Првенство Босне и Херцеговине;

2. Куп Босне и Херцеговине;

3. Првенство Републике Српске;

4. Куп Републике Српске.

**Члан 11.**

О избору и проглашењу најуспјешнијих спортиста и екипа одлучује критеријум најбољег пласмана постигнутог током једне године на службеним међународним и домаћим спортским такмичењима наведеним у члану 9. и 10. овог Правилника, постигнутим националним, европским или свјетским рекордом; пласманом на завршна такмичења европског или свјетског нивоа или другим остварењем за развој, популаризацију и унапређење спорта

У свакој узрасној категорији вреднује се само један резултат (најбољи) постигнут у претходној години.

Резултат једног спортисте може се вредновати само у једној узрасној категорији.

Уколико се деси случај да у истој категорији спортиста или екипа имају два или више номинованих са истим бројем бодова, додатни бод добија спортиста или екипа која има други најбољи резултат постигнут на званичном међународном, или домаћем такмичењу. У случају да ни тада нема разлике, комисија има дискреционо право да изабере перспективнијег спортисту или екипу.

Проглашење најбољих спортиста и екипа може бити само по основу такмичарског пласмана или рекорда.

**Члан 12.**

Најуспјешнијим спортистом општине Гацко може се прогласити **спортиста**:

a) који током календарске године у индивидуалном спорту постигне највреднији појединачни пласман у односу на све остале појединце из свог и других спортова.

b) појединац из састава спортске екипе која је постигла значајан резултат на репрезентативном, или клупском такмичењу уз услов да је био један од најистакнутијих појединаца у екипи.

c) минималан број учесника је шест или пет са 10% умањења или најмање четири са 20% умањења из различитих клубова да би се вредновао кандидовани резултат.

У случају постизања истих пласмана појединаца из индивидуалног спорта и појединаца из спортског клуба, предност има појединац из индивидуалног спорта.

**За спортисту године у сениорској конкуренцији не може бити проглашен јуниор, изузев ако је јуниор постигао резултат у сениорској конкуренцији**.

**Спортски клуб** – женски или мушки, или спортски састав, чини тим који учествује у званичном лига и куп систему такмичења у оквиру званичног гранског савеза и који током календарске године постигне најбољи екипни пласман у односу на све остале екипе из свог или других спортова:

a) Минималан број клубова учесника лиге или купа је шест или пет са 10% умањења или четири са 20% умањења да би се вредновао кандидовани резултат.

У случају да више клубова постигне исте пласмане у различитим спортовима исте категорије, предност има екипа која је остварила свој пласман у лиги која има више учесника.

**Спортски тренер** који се проглашава на основу резултата спортиста или клуба који је тренира континуирано током најмање годину дана.

Тренеру припадају бодови његовог најуспјешнијег спортисте/клуба.

**Члан 13.**

Вредновање спортских резултата: спортиста и клубова се врши према сљедећој бодовној листи:

ТАБЕЛА 1.

|  |  |  |  |  |  |  |
| --- | --- | --- | --- | --- | --- | --- |
| Званична мећународна такмичења | 1 мјесто  (бодова) | 2 мјесто  (бодова) | 3 мјесто  (бодова) | 4 мјесто  (бодова) | 5-8 мјеста  (бодова) | Учешће  (бодова) |
| Олимпијске игре | 210 | 200 | 190 | 100 | 90 | 50 |
| Свјетско првенство | 190 | 180 | 170 | 90 | 80 | 40 |
| Европско првенство | 170 | 160 | 150 | 80 | 70 | 35 |
| Свјетски куп | 150 | 145 | 140 | 70 | 60 | 30 |
| Европски куп | 140 | 135 | 130 | 60 | 50 | 25 |
| Универзијада | 130 | 120 | 110 | 50 | 40 | 20 |
| Медитеранске игре | 110 | 100 | 90 | 40 | 30 | 10 |
| Балканско првенство | 90 | 80 | 70 | 30 | 20 | 5 |

ТАБЕЛА 2.

|  |  |  |  |  |  |
| --- | --- | --- | --- | --- | --- |
| Званично државно или републичко такмичење | 1 мјесто  (бодова) | 2 мјесто  (бодова) | 3 мјесто  (бодова) | 4 мјесто  (бодова) | Учешће  (бодова) |
| Првенство Босне и Херцеговине | 70 | 65 | 60 | 55 | 20 |
| Куп Босне и Херцеговине | 60 | 55 | 50 | 45 | 15 |
| Првенство Републике Српске | 50 | 45 | 40 | 35 | 10 |
| Куп Републике Српске | 40 | 35 | 30 | 25 | 5 |

Број бодова из табела се односи на појединце и екипе који се такмиче у спортовима прве категорије из **важеће категоризације спортова Републике Српске**.

За спортове друге категорије број остварених бодова из табеласе умањује за 10%. За спортове треће и четврте категорије број остварених бодова се умањује за 15%, за спортове пете категорије број остварених бодова се умањује за 20%.

Број бодова из табеле се рачуна за такмичења на којима је учествовало најмање 6 такмичара, или екипа у тој конкуренцији. Уколико је на такмичењу учествовало мање од 6 такмичара, или екипа у категорији, број освојених бодова се умањује за пет такмичара 10%. Минималан број такмичара, или екипа по категорији који се бодује је 4 са умањењем од 20%. Бодовање се врши на исти начин за олимпијске и не олимпијске спортове. Код Олимпијских спортова вреднују се резултати, само из олимпијских дисциплина.

Резултати вредновани према табелама умањују се за 25% ако су остварени у другој лиги, а за 50% у трећој лиги одговарајућег система такмичења

Сваки спортиста може бити додатно вреднован са 6 бодова ако је на напријед наведеним међународним такмичењима званично изабран за најбољег такмичара, најбољег стријелца или је изабран у најбољи састав првенства, односно са 3 бода за државна такмичења.

Предност имају индивидуални спортови у односу на колективне, изузетак је спортиста из колективног спорта који је проглашен за најбољег играча Олипијских игара, Свјетског првенста или Европског првенства.

Уколико се накнадно утврди да је резултат, који је био основ за избор спортисте године, постигнут примјеном недозвољених средстава и поступака, спортиста губи звање спортисте године и сва права која су по том основу утврђена **Законом о спорту.**

Јуниорски резултати остварени у конкуренцији из ових критерија вреднују се на исти начин, као и сениорски резултати.

**Члан 14.**

Најуспјешнијим спортистима и екипама додјељују се награде и признања

.

Признање из члан 3. овог Правилника додјељује се сваке године на свечаности проглашења најуспјешнијих спортиста општине Гацко која се одржава почетком наредне календарске године, у односу на годину за коју се врши избор најбољих спортиста.

**II ПОСЕБНА ПРИЗНАЊА**

**Члан 15.**

Посебна признања могу се додијелити:

1. у категорији „Школски спорт“;

2. у категорији спортиста са инвалидитетом;

3. у категорији ветерана;

4. у категорији рекреативаца;

5. у категорији за врхунски спортски резултат остварен у спортским организацијама ван територије општине Гацко;

6. најбољи спортски радник;

7. најистакнутији спортски новинар и

8. Јубиларне награде

**Члан 16.**

Конкуренција Основних школа:

1. најуспјешнији основац;

3. најуспјешнији наставник- професор и

4. најуспјешнија школа.

**Члан 17.**

Конкуренција Средњих школа:

1. најуспјешнији омладинац;

2. најуспјешнији професор.

**Члан 18**

**.**

Конкуренција Спортиста са инвалидитетом:

1. најуспјешнији појединац.

**Члан 19.**

Конкуренција ветерана:

1. најуспјешнији ветеран.

Конкуренција рекреативаца:

1. најуспјешнији рекреативац.

Комисија за избор спортисте општине Гацко доноси одлуку о категорији посебних признања која ће бити номинована на годишњем нивоу.

Најуспјешнијим из члана 16. и 17. проглашавају се: ученици, наставници и школе који су током претходне календарске године остварили најбоље резултате на школском, републичком, државном и свјетском првенству ученика основних и средњих школа у појединачној и екипној конкуренцији по **Правилнику о организовању школског спорта у Републици Српској.**

Најуспјешнијим из члана 18. и 19 проглашавају се учесници који су током календрске године својим изузетним ангажовањем учествовали у стварању високих спортских резултата.

На основу члана 15. став 5 овог Правилника могу се наградити спортисти који су током календарске године, или у претходним годинама, остварили изузетне-врхунске спортске резултате у спортским организацијама ван територије општине Гацко у земљи и иностранству, а који потичу са територије општине Гацко. Посебна награда се додјељује за наступе (појединачне, клубске и репрезентативне) које промовишу спорт општине Гацко, Републике Српске, БиХ у свијету, али исто тако који својим односом према спорту, колективу и поношању на и ван спортских терена, на најбољи начин промовишу спортске вриједности.

На основу члана 15. став 6. можес се додијелити награда за најуспјешнијег спортског радника, који кроз своје активности током године доприноси остварењу високих спортских резултата али и побољшању услова рада, те развоју спорта уопште.

Комисија за избор спортисте општине Гацко доноси одлуку о додјели посебних признања.

**III НАГРАДА ЗА ЖИВОТНO ДЈЕЛО**

**Члан 20.**

Као признање за допринос и развој спорта општине Гацко, овим Правилником установљена је награда која се додељује појединцима као „Награда за животно дјело у области спорта“.

**Члан 21.**

Право предлагања кандидата за Награду за животно дјело имају појединци, спортски клубови и савези.

Предлагач не може предложити сам себе.

**Члан 22.**

Приједлози се достављају на Обрасцу који је саставни дио овог Правилника, а предлагач је дужан приједлог образложити те поткријепити кратком биографијом, подацима и доказима о спортским активностима предложеног кандидата.

**Члан 23.**

Награда за животно дјело општине Гацко, може бити додјељена појединцима који испуњавају следеће услове:

- **спортистима** који су у периоду активног такмичења постигли врхунске спортске резултате, како на међународном, тако и на домаћим такмичењима, било појединачно или у оквиру екипе за коју су наступали, а послије престанка активног такмичења провели најмање 20. година као спортски радници у организацијама, или органима спорта општине Гацко

- **спортским** **радницима** који су најмање у периоду од 30. година активно дјеловали у спортским организацијама општине Гацко и на тај начин значајно допринијели развоју, унапређењу и омасовљавању спорта у Гацку.

- **стручњацима у спорту** (љекари спортске медицине и сл.) и спортским стручњацима (тренери, селектори и сл.) који су провели најмање 20. година рада у спортским организацијама и органима општине Гацко и остварили изузетно значајне и запажене резултате.

За награду за животно дјело општине Гацко не могу конкурисати млађи од 55. година старости.

Награда за животно дјело може се додијелити и постхумно.

**Члан 24.**

Годишње се може додијелити највише једна Награда за животно дјело.

Награда за животно дјело може се додијелити само једанпут.

**Члан 25.**

Комисије за избор спортисте општине Гацко доноси Одлуку о додјели „Награде за животно дјело“.

**Члан 26.**

Техничке и административне послове за потребе Комисије обавља надлежно Одјељење Општинске управе општине Гацко.

**Члан 27.**

Овај правилник ступа на снагу даном доношења а биће објављен у „Службеном гласнику општине Гацко“.

Број:

Датум: \_\_.\_\_.2021. године

**НАЧЕЛНИК ОПШТИНЕ**

**др Огњен Милинковић**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**